กรุงไทยคุยลั่นเงินกู้ไมโครไฟแนนซ์วิ่งฉิว
“กรุงไทย” ฟุ้งปล่อยกู้ไมโครไฟแนนซ์ฉลุย เผย 4 เดือนแรก มีฐานลูกค้า 4,000 ราย ยอดสินเชื่อโตแล้ว 300 ล้านบาท
25 พ.ค. 2555

“กรุงไทย” ฟุ้งปล่อยกู้ไมโครไฟแนนซ์ฉลุย เผย 4 เดือนแรก มีฐานลูกค้า 4,000 ราย ยอดสินเชื่อโตแล้ว 300 ล้านบาท
นางศรีประภา พริ้งพงษ์ รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า ผลตอบรับจากนโยบายการปล่อยสินเชื่อในกลุ่มไมโครไฟแนนซ์ของธนาคารขณะนี้ออกมาดีมาก โดยยอดการปล่อยสินเชื่อเติบโตอย่างต่อเนื่องใน 4 เดือนแรกที่ผ่านมา สามารถปล่อยสินเชื่อให้กับผู้ค้าขายในตลาด เจ้าของแผงค้า ผู้เช่าแผงค้ากว่า 300 ตลาดทั่วประเทศ จำนวน 4,000 ราย วงเงิน 300 ล้านบาท โดยลูกค้ามีวินัยในการชำระหนี้ดีมาก ยอดหนี้เสียมีเพียง 0.9% 
“ในปีนี้ธนาคารได้มุ่งเน้นการขยายธุรกิจสินเชื่อไมโครไฟแนนซ์เพื่อการค้า โดยปล่อยกู้ให้กับกลุ่มผู้ประกอบอาชีพค้าขายในตลาด เจ้าของแผงค้า ผู้เช่าแผงค้า วงเงินกู้สูงสุดรายละ 2 แสนบาท ผ่อนชำระภายใน 4 ปี อัตราดอกเบี้ยต่ำ โดยให้ลูกค้าผ่อนชำระเป็นรายสัปดาห์ เพื่อให้สอดคล้องกับกระแสเงินสด” นางศรีประภา กล่าว
นางศรีประภา กล่าวว่า เพื่อสนับสนุนการเข้าถึงบริการทางการเงินให้ครอบคลุมกลุ่มลูกค้าที่มีศักยภาพ ธนาคารจึงได้ปรับปรุงหลักเกณฑ์การให้สินเชื่อไมโครไฟแนนซ์เพื่อการค้า โดยเพิ่มคุณสมบัติของผู้ขอสินเชื่อในกลุ่มผู้ค้าขายในลักษณะเช่าช่วงในตลาด และผู้ประกอบการรายย่อยหรือผู้ค้าขายประจำที่อยู่ในแหล่งชุมชนการค้านอกตลาด รวมทั้งยังได้ขยายระยะเวลาผ่อนชำระจากเดิม 2 ปี เป็น 4 ปี สำหรับผู้กู้เกิน 1 แสนบาท เพื่อให้ผู้กู้มีสภาพคล่อง
ขณะที่สินเชื่อที่ให้กับกองทุนหมู่บ้านระดับ AAA และกลุ่ม OTOP มีการเติบโตอย่างต่อเนื่องเช่นกัน และในปีนี้ธนาคารจะเพิ่มช่องทางในการเข้าถึงบริการทางการเงินให้กับชุมชนในพื้นที่ห่างไกล ด้วยการเปิดจุดบริการเคาน์เตอร์กรุงไทยเพิ่มอีก 50 แห่ง จาก 84 แห่ง